"สมาร์ตโฟน" ดันไซเบอร์เบ่งบาน
ปีนี้ธุรกิจการเงินการธนาคารบนอินเทอร์เน็ตแบงก์กิง สมาร์ตโฟน เติบโตก้าวกระโดด ทั้งยอดผู้สมัครใช้และปริมาณการทำธุรกรรม
28 ธ.ค. 2555

ปีนี้ธุรกิจการเงินการธนาคารบนอินเทอร์เน็ตแบงก์กิง สมาร์ตโฟน เติบโตก้าวกระโดด ทั้งยอดผู้สมัครใช้และปริมาณการทำธุรกรรม
ข้อมูลล่าสุดของธนาคารแห่งประเทศไทย ระบุว่า โมบายแบงก์กิงมีถึง 8.18 แสนบัญชี เพิ่มขึ้นจากปีก่อน 20% มีการทำธุรกรรมถึง 3.34 ล้านรายการ เพิ่มขึ้นจากปีก่อน 1.52 ล้านรายการ คิดเป็นเม็ดเงินถึง 4.1 หมื่นล้านบาท สูงจากปีก่อน 2.2 หมื่นล้านบาท
อินเทอร์เน็ตแบงก์กิงนั้น มีลูกค้าใช้บริการ 6.38 ล้านบัญชี เพิ่มขึ้น 9.3 แสนบัญชี มีปริมาณการทำธุรกรรม 10.78 ล้านรายการ มีมูลค่าการทำธุรกรรม 1.18 ล้านล้านบาท เพิ่มขึ้นจากปีก่อน 4.05 แสนล้านบาท 
ผลที่ตามมาทำให้ธุรกิจการเงินต้องปรับตัวกันยกใหญ่
โดดเด่นทั้งเพจในเฟซบุ๊ก และติดตลาดเรื่องโมบายแบงก์กิงต้องยกให้ “ธนาคารกสิกรไทย” ที่ลงเล่นตลาดนี้มากว่า 34 ปี ดันเพจ KBank Live ในเฟซบุ๊กทะลุกว่า 3 แสนไลค์ขึ้นแท่นเบอร์ 1 ขณะที่บัญชีผู้สมัครใช้อินเทอร์เน็ตแบงก์กิง และโมบายแบงก์กิงของกสิกรไทยพุ่งพรวดถึง 4.6 ล้านคน มากที่สุดในระบบ
ในจำนวนนี้มีผู้สมัครใช้โมบายแบงก์กิงต่อเดือนเพิ่มเป็น 5 หมื่นคน และมีผู้ใช้โมบายแบงก์กิงเพื่อทำธุรกรรมการเงินเดือนละเกือบ 5 แสนคน แต่ใช้อินเทอร์เน็ตแบงก์กิงเดือนละ 4 แสนคน ก็อาจตีความได้ว่าลูกค้าเริ่มนิยมหันมาทำธุรกรรมการเงินผ่านสมาร์ตโฟนมากกว่าทำธุรกรรมผ่านหน้าจอคอมพิวเตอร์ซึ่งต้องเข้าอินเทอร์เน็ตแบงก์กิง เพราะขณะนี้เหลียวมองทางไหนก็เจอแต่คนถือสมาร์ตโฟน
นี่จึงเป็นการสวิตช์พฤติกรรมการเงินของกลุ่มคนรุ่นใหม่ที่น่าจับตา 
ขณะที่ปริมาณการทำธุรกรรมผ่านช่องทางอินเทอร์เน็ตแบงก์กิงและโมบายแบงก์กิงเพิ่มขึ้น 50% จากปีก่อน แบ่งเป็นการทำธุรกรรมผ่านอินเทอร์เน็ตแบงก์กิงเดือนละ 20 ล้านรายการ และโมบายแบงก์กิงเดือนละ 10 ล้านรายการ บ่งบอกความถี่ในการใช้งานว่าไม่ได้ลดมีแต่เพิ่ม 
“ธนาคารไทยพาณิชย์” ก็เป็นอีกค่ายการเงินที่ลงเล่นตลาดอินเทอร์เน็ตแบงก์กิง และสร้างแบรนด์ผ่านสมาร์ตโฟนด้วยการทุ่มงบการตลาดจับการ์ตูนลิงอีซี่คุงเป็นสติกเกอร์ในแอพพลิเคชัน LINE ให้ดาวน์โหลดได้ฟรี ซึ่งในหลายธุรกิจก็หันมาสร้างตัวการ์ตูนทำเป็นสติกเกอร์ลงใน LINE เพื่อสื่อสารแบรนด์กับลูกค้าผ่านสมาร์ตโฟนมากขึ้น แม้ต้องใช้งบประมาณหลักล้านบาทเพื่อซื้อพื้นที่ใน LINE ก็ตาม
ส่วนหนึ่งก็เพราะผู้ใช้อินเทอร์เน็ตแบงก์กิงผ่านสมาร์ตโฟนในไทยเพิ่มเป็น 13 ล้านราย เมื่อสมาร์ตโฟนเป็นอุปกรณ์อัจฉริยะทำงานได้หลายอย่าง การตลาดรูปแบบใหม่ก็หันมาผ่านเครื่องมือเหล่านี้ เพื่อให้ลูกค้าได้รู้จักธนาคารมากขึ้น
“กรุงศรีอยุธยา” ก็พุ่งเป้าไปที่สโลแกนเรื่องเงินเรื่องง่าย โดยทุ่มการลงทุนเครื่องมืออิเล็กทรอนิกส์ในสาขา 
ที่เหนือความคาดหมายคือ ธนาคารรัฐ “กรุงไทย” หันมาทำเน็ตแบงก์ วิดีโอคอลโดยที่ลูกค้าไม่ต้องเดินทางมาสาขาก็เจอพนักงานผ่านหน้าจอคอมพิวเตอร์ หรือผ่านแท็บเล็ตที่ติดตั้งกล้องในตัว 
ปี 2555 จึงเป็นปีที่แต่ละธนาคารพยายามหาหลักให้ตัวเองเพื่อครองใจลูกค้าเงินเดือน กลุ่มคนรุ่นใหม่ ส่วนธนาคารใดที่ยังไม่พร้อมสมาร์ต คงต้องจับตาปี 2556 เพราะชีวิตประจำวันลูกค้าได้เปลี่ยนไปแล้ว